Sundfólk af Skaganum gerði góða hluti á IM 50 um síðastliðna helgi . IM 50 er Íslandsmeistaramót í 50 metra laug . Að þessu sinni kepptu fimmtán sundmenn frá ÍA . Á fyrsta degi gaf Inga Elín Cryer tóninn og sigraði með yfirburðum í 800 metra skriðsundi á nýju Akranesmeti . Inga Elín var að vinna sinn fyrsta Íslandsmeistaratitil . Á degi tvö fengu fleiri að spreyta sig . Flestir voru að ná góðum árangri . Þeir sem unnu til verðlauna þann daginn voru Rakel Gunnlaugsdóttir í 400 metra fjórsundi og 100 metra bringusundi , Jón Þór Hallgrímsson í 200 metra baksundi og síðan boðsundssveit strákanna í 4 x 200 metra skriðsundi . Sveitina skipuðu þeir Leifur Guðni Grétarsson , Aron Hugi Helgason , Hrafn Traustason og Jón Þór Hallgrímsson . Síðar sigruðu strákarnir einnig í 4 x 100 metra fjórsundi . Á þriðja degi vann Rakel tvenn verðlaun , Hrafn Traustason varð í öðru sæti í 50 metra bringusundi og Inga Elín í 400 metra skriðsundi . Leifur Guðni Grétarsson varð svo í þriðja sæti í 400 metra skriðsundi . Síðasta daginn bættu þær Rakel og Inga Elín enn í þegar sú fyrrnefnda sigraði í 200 metra bringusundi og sú síðarnefnda hafnaði í þriðja sæti í 200 metra skriðsundi . Þeir sem náðu lágmörkum fyrir unglingalandsliðsverkefni á mótinu eru Hrafn Traustason , Inga Elín Cryer , Jón Þór Hallgrímsson og Rakel Gunnlaugsdóttir . Þau munu öll halda til Lúxemborgar með landsliðinu síðar í mánuðinum til þess að taka þátt í alþjóðlegu móti . Af ofansögðu má ljóst vera að Skagamenn eiga mikið af bráðefnilegum sundmönnum sem gaman verður að fylgjast með í framtíðinni .